Na temelju članaka 22. do 40. Zakona o proračunu („Narodne novine“, broj 87/08, 136/12 i 15/15) i članka 16. Statuta Općine Pribislavec („Službeni glasnik Međimurske županije“, broj 09/13, 02/18), Općinsko vijeće Općine Pribislavec na svojoj 13. sjednici održanoj dana 30. prosinca 2019. godine donosi

**ODLUKU**

**O IZVRŠAVANJU PRORAČUNA ZA 2020. GODINU**

Članak 1.

Ovom se Odlukom uređuje način izvršavanja proračuna Općine Pribislavec za 2020. godinu (u daljnjem tekstu: Proračun) i upravljanje prihodima i primicima, rashodima i izdacima te prava i obaveze proračunskih korisnika.

Članak 2.

U izvršavanju Proračuna primjenjuju se odredbe Zakona o proračunu („Narodne novine“, broj 87/08, 136/12 i 15/15).

Članak 3.

Prihodi i primici raspoređuju se i iskazuju u proračunu prema izvorima iz kojih potječu. Rashodi i izdaci proračuna moraju biti raspoređeni u proračunu prema proračunskim klasifikacijama, te uravnoteženi s prihodima i primicima.

Članak 4.

Proračun se sastoji od općeg i posebnog dijela i od plana razvojnih programa. Opći dio proračuna čini Račun prihoda i rashoda i Račun financiranja. Posebni dio sastoji se od plana rashoda i izdataka proračunskih korisnika raspoređenih u tekuće i razvojne programe za proračunsku godinu. U planu razvojnih programa iskazuju se planirani rashodi Proračuna vezani uz provođenje investicija, davanje kapitalnih pomoći i donacija u slijedeće tri godine. Plan razvojnih programa usklađuje se svake godine.

Članak 5.

Račun prihoda i rashoda sastoji se od:

1.PRIHODA: •prihodi od poreza,

•pomoći iz inozemstva i od subjekata unutar općeg proračuna,

•prihodi od imovine,

•prihodi od upravnih i administrativnih pristojbi, pristojbi po posebnim

 propisima i naknada,

•kazne, upravne mjere i ostali prihodi,

•prihodi od prodaje nefinancijske imovine.

2.RASHODA: •rashodi za zaposlene,

•materijalni rashodi,

•financijski rashodi,

•naknade građanima i kućanstvima na temelju osiguranja i druge naknade,

•ostali rashodi,

•rashodi za nabavu neproizvedene dugotrajne imovine,

•rashodi za nabavu proizvedene dugotrajne imovine,

•rashodi za dodatna ulaganja na nefinancijskoj imovini.

Članak 6.

Prihodi proračuna ubiru se i uplaćuju u skladu sa zakonom ili drugim propisima, neovisno o visini prihoda planiranih u Proračunu. Vlastiti prihodi proračunskih korisnika ne uplaćuju se u Proračun, već se troše prema potrebama i planovima proračunskih korisnika. Za potrebe izrade konsolidiranih izvještaja proračunski korisnici tromjesečno izvještavaju o strukturi ostvarenih i utrošenih vlastitih prihoda.

Članak 7.

Sredstva za potrebe udruga građana, dobrovoljnih vatrogasnih društava, sporta, kulture, socijalne skrbi i ostale slične namjene isplaćivat će se na temelju rezultata javnog poziva za financiranje programa i projekata udruga. Sredstva iz prethodnog stavka ovog članka dostavljaju se na njihove račune mjesečno, tromjesečno, polugodišnje ili godišnje, ovisno o potrebama, odnosno prema dinamici pritjecanja sredstva u proračun. Sredstva za isplatu stipendije i sufinanciranje cijene dječjih vrtića isplaćuju se mjesečno na račun korisnika ili davatelja usluga.

Članak 8.

Korisnici sredstava Proračuna dužni su, prije korištenja sredstava u 2020. godini, dostaviti pisano izvješće o trošenju sredstava proračuna u 2019. godini. Izvješća se moraju dostaviti do roka za podnošenje godišnjih obračuna utvrđenih zakonom. Do izvršenja obaveze iz stavka 1. ovog članka korisnicima sredstava proračuna neće se dodjeljivati sredstva iz proračuna.

Članak 9.

Pomoćima iz državnog i županijskog proračuna financirat će se dogovoreni i ugovoreni projekti gradnje ili održavanje kapitalnih objekata ili slično.

Članak 10.

Proračun se izvršava od 01. siječnja do 31. prosinca 2020. godine. Sredstvima proračuna raspolaže i naredbodavac je za izvršenje općinskog proračuna Općinski načelnik, sa pravom samostalnog raspolaganja iznosom određenim u Statutu Općine Pribislavec.

Članak 11.

Postupak nabave roba i usluga te ustupanje radova odvija se u skladu sa Zakonom o javnoj nabavi i Planom nabave kojeg će temeljem Proračuna donijeti općinski načelnik.

Članak 12.

Postupak zaduživanja na teret općinskog Proračuna obavlja se sukladno odredbama Zakona o proračunu i Pravilnika o postupku zaduživanja te davanja jamstva i suglasnosti jedinica lokalne i područne (regionalne) samouprave („Narodne novine“ broj 55/09 i 139/10).

Članak 13.

Ova odluka stupa na snagu osmog dana od dana objave u „Službenom glasniku Međimurske županije“.

OPĆINSKO VIJEĆE OPĆINE PRIBISLAVEC

KLASA: 400-08/19-01/03

URBROJ: 2109/26-19-01-01

Pribislavec, 30.12.2019. godine

Potpredsjednik Općinskog vijeća

Zoran Tomašić, mag.oec.